საიმონ სებაგ-მონტეფიორე

საიმონ სებაგ-მონტეფიორე (; დ. 27 ივნისი 1965, ლონდონი) — ინგლისელი ისტორიკოსი, ჟურნალისტი და მწერალი. რუსეთის ისტორიის სპეციალისტი.

საიმონ სებაგ მონტეფიორე დაიბადა ლონდონში. მამამისი ფსიქოთერაპევტი სტივენ ერიკ სებაგ მონტეფიორე (1926–2014) იყო ბანკირ სერ ჯოზეფ სებაგ-მონტეფიორეს შვილთაშვილი. სერ ჯოზეფი მდიდარი მეცენატის — სერ მოსე მონტეფიორეს ძმისშვილი და მემკვიდრე იყო.Obituary, BJPsych Bulletin, Royal College of Psychiatrists, "Stephen Sebag-Montefiore Doctor and psychotherapist" 

საიმონის დედა - ფილის ეიპრილ იაფე (1927–2019) იყო იაფეს ოჯახის ლიტვური შტოდან. ფილისის მშობლები რუსეთის იმპერიიდან მე-20 საუკუნის დასაწყისში გაიქცნენ. საიმონის ძმა არის მწერალი ნიკოლას ჰიუ სებაგ-მონტეფიორე.

საიმონ სებაგ-მონტეფიორემ განათლება ჯერ ჰეროუს და ლადგროვის სკოლებში მიიღო, შემდეგ კი კემბრიჯის უნივერსიტეტის გონვილისა და კაიუსის კოლეჯში.

1990-იან წლებში, როგორც ჟურნალისტი, ბევრს მოგზაურობდა ყოფილი საბჭოთა კავშირის ტერიტორიაზე.

მისი წიგნები მსოფლიო ბესტსელერები გახდა და 34 ენაზეა დამოცემული.

2000 წელს გამოსული მისი ისტორიული წიგნი, „ეკატერინე დიდი და პოტიომკინი“, სამუელ ჯონსონის, დუფ კუპერის და მარშ ბიოგრაფის პრემიებზე იყო წარდგენილი.

2004 წელს „სტალინი: წითელი მეფის კარი“, ინგლისში წლის საუკეთესო ისტორიული წიგნის პრემიის მფლობელი გახდა.

2007 წელს გამოვიდა „ახალგაზრდა სტალინი“, რომელშიც ბელადის ახალგაზრდობა არის აღწერილი. ამ წიგნმა, როგორც საუკეთესო დოკუმეტურმა პროზამ, ბრიტანეთის ლიტერატურული პრემია, „კოსტა“ დაიმსახურა. მასვე გადაეცა საუკეთესო ბიოგრაფიული ნაწარმოებისთვის განკუთვნილი პრემია, „ლა ტაიმსი“ და საუკეთესო პოლიტიკური ლიტერატურისთვის განკუთვნილი ბრუნო კრეისკის პრემია.

დღეისთვის „ახალგაზრდა სტალინის“ ეკრანიზაციაზე მუშაობს „მირამაქს ფილმზი“ და „რაბი ფილმზი“, რომლებმაც ნაწარმოებზე საავტორო უფლება შეიძინეს.

მისი წიგნი „იერუსალიმი: ბიოგრაფია“ იყო Sunday Times-ის ნომერ პირველი არამხატვრული და გლობალური ბესტსელერი. მოიგო წლის ებრაული წიგნის ჯილდო, რომელსაც გასცემს ებრაული წიგნის საბჭო. ასევე მოიპოვა ჩინეთის პრესტიჟული ლიტერატურული პრემია — ვენძინის წიგნის პრემია, რომელიც გაიცემა ჩინეთის ეროვნული ბიბლიოთეკის მიერ. მისი უახლესი ისტორიული ჟანრის წიგნია „მსოფლიო: კაცობრიობის საოჯახო ისტორია“ (2022).

მონტეფიორე ასევე ავტორია რომანებისა „ერთი ღამე ზამთარში“ და „საშენკა“. „ერთი ღამე ზამთარში“ წლის პოლიტიკური რომანის პრემიის მფლობელი გახდა და წარდგენილი იყო ორუელის პრემიაზე. საიმონი არის ლიტერატურის სამეფო საზოგადოების წევრი და ბაკინგემის უნივერსიტეტის ჰუმანიტარულ მეცნიერებათა მოწვეული პროფესორი.

ამჟამად სებაგ-მონტეფიორე ცხოვრობს ლონდონში მეუღლესთან, სანტა მონტეფიორესა და ორ შვილთან ერთად. წყვილი მეგობრობს მეფე მეფე ჩარლზთან და დედოფალ კამილასთან.

 რესურსები ინტერნეტში 
ავტორის ოფიციალური საიტი

 სქოლიო 

კატეგორია:ინგლისელი მწერლები
კატეგორია:დაბადებული 1965
კატეგორია:ბრიტანელი ისტორიკოსები
კატეგორია:ბრიტანელი ებრაელი მწერლები
კატეგორია:მწერლები ანბანის მიხედვით
კატეგორია:ცოცხალი ადამიანები
კატეგორია:ლონდონში დაბადებულები